Karl Imenes

Karl Emanuel Imenes (født 12. oktober 1866 i Landvik, Aust-Agder, død 30. juni 1946 i Landvik) var en norsk forfatter.

Han begynte som krambodsvenn og landhandler, og tok Brandbu meieriskole i 1891. Etter dette arbeidet han på meieriet i Grimstad, og fikk i 1892 statsstipend for å reise til danske meierier. Imenes var i Australia fra 1893 til 1900, der han blant annet var gullgraver. Han hadde forskjellige stillinger  i Grimstad før han dro til USA i 1911. Der var han i fem år og skrev flere skuespill som han fikk oppført i Brooklyn. Fra 1916 var han bosatt i Landvik. Han skrev i flere år småstykker i Agder Tidend under pseudonymet «Ola Sørland». Imenes hadde blant annet Kristen Stalleland som lærer på skolen og var selv mållagsmann. Hans skuespill ble mye benyttet i ungdomslagene og i samtida ble han berømmet for humor og spenning og som kjenner av sørlandslynnet.

Karl Imenes har gitt ut to bøker på Fonna forlag: Der gullkorni glitrar kom i 1946 og Gullferdi i 1951. Karl Imenes er særlig kjent for «Landvik-visa» som ble utgitt av Lillesand-Grimstad-Postens boktrykkeri i 1918. Visa beskriver gårdene i den gamle Landvik kommune og er skrevet med den sedvanlige humor som karakteriserer Karl Imenes.

Referanser 

Norske dramatikere
Nynorskforfattere
Norske romanforfattere
Personer fra Grimstad kommune